ബി.ജെ.പി വിട്ട് തൃണമൂലിലെത്തിയ ബാബൂല് സുപ്രിയോ എം.പി സ്ഥാനം രാജിവെച്ചു ന്യൂഡല്ഹി: ബി.ജെ.പി മുന് നേതാവ് ബാബൂല് സുപ്രിയോ ഔദ്യോഗികമായി എം.പി സ്ഥാനം രാജിവെച്ചു. ബി.ജെ.പി വിട്ടതിന് ശേഷം പശ്ചിമ ബംഗാള് മുഖ്യമന്ത്രി മമത ബാനര്ജി നയിക്കുന്ന തൃണമൂല് കോണ്ഗ്രസില് ചേര്ന്നിരുന്നു.ബി.ജെ.പി നേതൃത്വം തന്നില് അര്പ്പിച്ച വിശ്വാസത്തിന് നന്ദി പറഞ്ഞാണ് മുന് കേന്ദ്രമന്ത്രി കൂടിയായ സുപ്രിയോയുടെ പടിയിറക്കം. ബി.ജെ.പിയുമായി ചേര്ന്ന് രാഷ്ട്രീയ ജീവിതം ആരംഭിച്ചതിനാല് എന്റെ ഹൃദയത്തിന് ഇപ്പോള് ഭാരം അനുഭവപ്പെടുന്നു. അവര് എന്നില് വിശ്വാസം അര്പ്പിച്ചിരുന്നു. പൂര്ണ ഹൃദയത്തോടെ രാഷ്ട്രീയം ഉപേക്ഷിക്കുന്നു. പാര്ട്ടിയുടെ ഭാഗമല്ലെങ്കില് എനിക്ക് വേണ്ടി ഒരു സീറ്റും നിലനിര്ത്തരുതെന്ന് ഞാന് ചിന്തിക്കുന്നു ലോക്സഭ സ്പീക്കര് ഓം ബിര്ലയുമായി നടത്തിയ കൂടിക്കാഴ്ചക്ക് ശേഷം സുപ്രിയോ പറഞ്ഞു. ഔദ്യോഗികമായി എം.പി സ്ഥാനം രാജിവെക്കുന്ന കാര്യം സുപ്രിയോ തന്നെ ട്വിറ്ററിലൂടെ കഴിഞ്ഞദിവസം അറിയിച്ചിരുന്നു. ബി.ജെ.പിയില് നിന്നേപ്പാള് നേടിയ ലോക്സഭ എം.പി സ്ഥാനത്തിന്റെ യാതൊരു ആനുകൂല്യങ്ങളും ഇപ്പോള് ബി.ജെ.പിയുടെ ഭാഗമല്ലാത്തതിനാല് ആവശ്യമില്ലെന്ന് സുപ്രിയോ ട്വിറ്ററില് കുറിച്ചു. പശ്ചിമബംഗാളില് മമത ബാനര്ജി അധികാരം പിടിച്ചതിന് ശേഷം തൃണമൂല് കോണ്ഗ്രസിലെത്തിയ അഞ്ചാമത്തെ ബി.ജെ.പി നേതാവാണ് ബാബുല് സുപ്രിയോ. മറ്റ് നാല് പേരും ബി.ജെ.പി എം.എല്.എമാരാണ്.